मेरे लेई हत्थ मुहां तक्कर पजाना मुश्कल होई गेआ। में हत्थै च बचे दा टुगड़ा अपने कोल खड़ोती दी निक्की-हारी कुड़ी गी देई ओड़ेआ। उ’न्नै टुगड़ा लेई लेआ पर उसगी खाद्धा नेईं। अपनी फट्टी दी कमीचा दी चूहका च ब’न्नी लेआ। पता नेईं कोह्दे लेई जां फ्ही पता नेईं केह्ड़े बेल्ले लेई। ओह् कुड़ी मेरे कोल गै खड़ोई गेई। उसदे मैले ते काले पिंडे उप्पर साफ ते लिशकनियां अक्खीं दिक्खियै मिगी र्हानगी होई। अक्खें च दिक्खन लेई पवो तां बाकी पिंडे दी मैल ते गरीबी दा ध्यान भुल्ली जंदा ऐ। बड़ियां गै अमीर अक्खां हियां। मिगी थोह्ड़े-जनेह् वक्फे च गै उस कुड़ी दी शकल पनछानू लब्भन लेगी पेई। शायद में थोह्ड़े वक्त च गै उसदी बक्खी इन्नी शिद्दत कन्नै दिक्खेआ हा, जिन्ना कोई सालें-बद्धे अरसे च बी नेईं दिखदा। पन्छान ते उस्सै कन्नै होंदी ऐ, जिसगी अक्खियें चंगी चाल्ली दिक्खे दा होऐ। जां मी इ’यां बझोआ दा हा जि’यां उस कुड़ी दी शक्ल मेरी सब्बनें कोला लौह्की भैनु कन्नै मिलदी होऐ। खैर, किश बी हा शकल बड़ी अपनी-अपनी लब्भा दी ही। समझोंदा नेहा जे ओह् मेरे घरा कोला दऊं हज़ार मील दे छिंडे उप्पर इक्क भिक्ख मंगने आह्ली कुड़ी दी नुहार ऐ।